
Na podlagi prvega odstavka 2. člena Zakona o Vladi Republike Slovenije (Uradni list RS, 
št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na 32. redni seji dne 17. 9. 2020 pod točko 
2.1 sprejela naslednji

S K L E P :

Vlada Republike Slovenije je na seji dne 17. 9. 2020 obravnavala možne razplete in nevarnosti, ki izhajajo iz naraščajočega števila COVID-19 pozitivnih oseb ter sprejela naslednje sklepe:
1. Za upočasnitev in zaustavitev širjenja korona virusa ter omilitev negativnih posledic in preprečitve preobremenjenosti zdravstvenega sistema moramo nujno zmanjšati število medsebojnih stikov povsod, kjer je to mogoče brez hujših posledic za življenje in delo.
2. Vlada Republike Slovenije ugotavlja, da bi bilo število okužb bistveno manjše, če bi se priporočila Nacionalnega inštituta za javno zdravje dosledno upoštevala. Zato poziva predstojnike institucij in organizacij, upravljavce stavb ter organizatorje dogodkov, da v okviru svojih pristojnosti odgovorno poskrbijo za upoštevanje priporočil. 
3. Vse javne prireditve naj se izvedejo brez pogostitev in zakusk.
4. Vlada Republike Slovenije priporoča, da sami omejimo vse ostale ne nujne stike ter načrtujemo obiske v trgovinah ali javnih prostorih čimbolj racionalno.
5. Vlada Republike Slovenije priporoča, da se povsod, kjer delovni proces to omogoča, čim več dela od doma. Tudi tam, kjer je občasna prisotnost na delovnem mestu nujna, naj se uvede kombiniran pristop.
6. Lastniki in vodstva podjetij naj od strokovnjakov za medicino dela nemudoma pridobijo oziroma dopolnijo oceno tveganja širitve COVID-19 okužb v podjetju ter pravočasno uvedejo vse svetovane preventivne ukrepe.

7. Ob vstopu v delovne prostore naj se redno meri temperatura zaposlenih in obiskovalcev. Vsi s povišano temperaturo se napotijo na bolniško odsotnost. Pristojno ministrstvo nemudoma pripravi zakonsko podlago, s katero se omogoči kratkotrajna bolniška odsotnost do treh dni brez obiska zdravnika.

8. Ministrstvo za infrastrukturo pripravi uredbo, s katero se mestni in medkrajevni javni promet med 9.30 in 12. uro rezervira oziroma omogoči zgolj za rojene pred 
1. 1. 1960. S tem se ranljivi starejši generaciji v primeru nadaljnje rasti okužb ob oceni Nacionalnega inštituta za javno zdravje omogoči, da najnujnejše opravijo z manj stiki z ostalimi. 

9. Ministrstvo za gospodarski razvoj in tehnologijo pripravi enako uredbo za trgovine, lekarne, pošte, banke ipd. Vlada Republike Slovenije bo uredbo aktivirala takrat, ko bo Nacionalni inštitut za javno zdravje ocenil, da je to nujno potrebno.

10. Ministrstvo za zdravje v tem primeru izda podobno navodilo za varovanje starejših pri pregledih v zdravstvenih ustanovah.

11. Ministrstvo za gospodarski razvoj in tehnologijo nemudoma pripravi uredbo, s katero se čas obratovanja gostinskih obratov, v katerih se streže hrana in pijača, omeji na obdobje med 6.00 in 22.00. Uredba stopi v veljavo 21. 9. 2020.

12. Ministrstvo za notranje zadeve pripravi uredbo, s katero omeji zbiranje na 6 oseb. Izjeme so enake kot v času epidemije. Uredba se aktivira, ko Nacionalni inštitut za javno zdravje oceni, da je to nujno potrebno.

13. Z vladno uredbo se dodatno zaostri nošenje mask v zaprtih javnih prostorih. Velja tudi za vzgojno-izobraževalne zavode, in sicer za vse učence od 7. razreda dalje, dijake ter študente. Za vzgojiteljice v vrtcih ter učiteljice v razredih vseh stopenj je nošenje mask v zaprtih prostorih obvezno. Nošenje mask je obvezno tudi na odprtih javnih prostorih, kjer se zbira veliko ljudi, kot so tržnice, mestna jedra. Uredba stopi v veljavo 
19. 9. 2020.

14. Nemudoma se organizira delovni sestanek predstojnikov zdravstvene ter tržne inšpekcije in policije ter se ob sodelovanju vseh treh pristojnih ministrov dogovori za usklajen nadzor nad veljavnimi ukrepi. Sestanek skliče minister za zdravje.

15. Ministrstvo za zdravje nemudoma podeli pooblastila tistim institucijam, ki so sposobna izvajati COVID-19 teste.
16. Ministrstvo za notranje zadeve nemudoma pripravi spremembo uredbe, s katero se kot prednostni preventivni ukrep za vstop v državo opredeli negativen COVID-19 test. 

17. Ministrstvo za zdravje v sodelovanju z Univerzitetnim kliničnim centrom Ljubljana do 
22. 9. 2020 poskrbi za dodatne bolnišnične kapacitete najmanj 50 postelj za COVID-19 bolnike na eni lokaciji.

18. Vsa ministrstva v roku 24 ur posredujejo Ministrstvu za delo, družino, socialne zadeve in enake možnosti morebitne dodatne ukrepe za vključitev v #PKP5. Delovni osnutek zakona se za obravnavo na vladi pripravi do 21. 9. 2020 do 12.00.
Dr. Božo Predalič
generalni sekretar

